Benny Engelbrecht (S), 2014-06-03:
Tak for det, formand.
Det er jo nogle yderst sympatiske tanker om crowdfunding – ikke at forveksle med crowdsurfing, for det skal vi i hvert fald ikke gøre med den tilstedeværelse, der er i salen netop nu – forslagsstillerne er inde på.
Crowdfunding er kendetegnet ved at være en mulighed for at engagere en række mennesker i at investere i form af enten en donation, et lån eller ved medinvestering.
I virkeligheden er der jo rigtig mange gode eksempler på i hvert fald den første del af muligheden for at kunne crowdfunde, altså det at foretage donationer.
Det er typisk inden for den kulturelle sektor.
Der er mange gode eksempler på det.
Meget ofte fremhæver man i den her sammenhæng de store projekter, og dem har vi måske også lidt en tendens til at fokusere på, når vi kigger på erhvervsdelen af det.
Jeg tror meget, at vi også skal se på de muligheder, der er i de mindre projekter – de projekter, der måske ellers ikke ville have haft en chance for at blive afsøgt.
Jeg har søgt lidt inspiration i et konkret eksempel fra Esbjerg.
Nina Andreasen er en ung musiker fra Esbjerg, som ad flere omgange har fået finansieret musikudgivelser.
Der er nogle derovre på vestkysten, som synes, at de rigtig gerne vil have hendes musik udgivet, og det kan man egentlig godt forstå, når man hører tekstpassager som: »Der er fladt herude mod vest/det er nu engang sådan/vi bevarer overblikket bedst«.
Det er der ikke noget at sige til at der er nogle der gerne vil lytte lidt nærmere til.
Det her med overblikket er sådan set det, der er min inspiration til også at kigge på netop crowdfunding, for meget ofte er det, som crowdfunding giver af muligheder til virksomheder, jo netop det, at der er nogle mennesker, som skal kunne investere i det her område, der vil have et andet overblik end lige præcis de mennesker, som måtte sidde i eksempelvis banken, eller de mennesker, som ellers traditionelt går ind og investerer i selskaber.
Det overblik kan være godt og fornuftigt, fordi man måske kan have nogle andre perspektiver på, hvad der kan lade sig gøre.
Derfor synes jeg, at forslaget om at støtte og fremme crowdfunding er yderst sympatisk.
Og som ministeren var inde på i sin tale, er det heller ikke nogen ny tanke hos Socialdemokraterne, at det her er noget, vi skal se nærmere på.
Så kan man altid diskutere formen, hvorunder vi skal indføre det.
Men jeg er rigtig glad for, at regeringen i sit forslag til en vækstplan har inddraget dette forslag.
Helt konkret er det noget, som vi forhandler om netop i disse dage.
Jeg fornemmer heller ikke, at det er noget, hvor vi bredt her i Folketingssalen nødvendigvis har de store ideologiske barrierer.
Derfor synes jeg også, det er rigtigst, at vi ved forhandlingsbordet så hurtigt som muligt finder frem til de tiltag, som er nødvendige.
Dermed kan forslagsstillerne nok også godt regne ud, at jeg ikke på Socialdemokraternes vegne har i sinde at støtte det fremsatte beslutningsforslag.
Det er ikke, fordi der er noget galt med de udmærkede og sympatiske ideer, som ligger bagved, men fordi vi allerede er godt i gang med at arbejde med det her konkrete forslag.
Når man læser selve beslutningsforslaget – det har jeg tilladt mig at gøre – er det jo heller ikke, fordi det bidrager med noget nyt og yderligere til det, der allerede ligger i regeringens vækstudspil.
Hvis der gjorde det, kunne det jo godt være, at situationen var en anden.
Men jeg vil under alle omstændigheder meget klart opfordre forslagsstillerne til også at bidrage aktivt til, at det forslag, der kommer til at være en del af vækstplanen, også kommer til at blive så godt gennemarbejdet som muligt, sådan at det rent faktisk kan blive omsat til handling.
Det kan være, at der er ting, der kan klares ved en mere simpel tilgang.
Men jeg er enig i grundsubstansen, nemlig at vi skal prøve at fremme crowdfunding, men vi skal selvfølgelig ikke på den anden side gå på kompromis med sådan en god investorbeskyttelse, for den skal vi selvfølgelig holde fast i uanset hvad.